Νταλ (λίμνη)

Η Νταλ (αγγλ. Dal) είναι αβαθής λίμνη με γλυκό νερό δίπλα στη μεγαλούπολη Σριναγκάρ, τη θερινή πρωτεύουσα του ομοσπονδιακού εδάφους του Τζαμού και Κασμίρ στην Ινδία. Η Νταλ είναι η δεύτερη μεγαλύτερη λίμνη στο Τζαμού και Κασμίρ και εκείνη που δέχεται τους περισσότερους επισκέπτες, εξαιτίας της εγγύτητάς της στη Σριναγκάρ, της οποίας αποτελεί τουριστικό προορισμό. Είναι γνωστή με τα προσωνύμια «Λίμνη των λουλουδιών», «Κόσμημα του στέμματος του Κασμίρ» ή «Κόσμημα της Σριναγκάρ». Η λίμνη αποτελεί επίσης τόπο εμπορικής αλιείας και συγκομιδής υδρόβιων φυτών.Pandit pp. 66–93

Η όχθη της λίμνης, που έχει συνολικό μήκος περίπου 15,5 χιλιόμετρα, περιβάλλεται από μια λεωφόρο πλαισιωμένη από κήπους και πάρκα της εποχής των Μουγκάλ, πλωτά σπίτια και ξενοδοχεία, ενώ τα νερά της διατρέχουν πολύχρωμα σικάρα (ξύλινες βάρκες για βαρκάδα). Τον χειμώνα η θερμοκρασία του αέρα μπορεί να κατεβεί έως και τους −11 °C, οπότε η λίμνη παγώνει.

Η λίμνη καλύπτει έκταση 18 τετραγωνικά χιλιόμετρα και αποτελεί μέρος ενός φυσικού υγροβιότοπου, που έχει έκταση 21,1 τετραγωνικά χιλιόμετρα, μαζί με τους πλωτούς κήπους. Οι κήποι αυτοί, γνωστοί ως «ραντ» στην κασμιρική, ανθίζουν με άνθη του λωτού κάθε Ιούλιο και Αύγουστο. Ο υγρότοπος χωρίζεται σε 4 λεκάνες από χωμάτινους δρόμους-φράγματα: την Gagribal, τη Lokut Dal, την Bod Dal και τη λίμνη Νιτζήν, με την τελευταία να θεωρείται κάποτε και ως ανεξάρτητη λίμνη. Η Lokut Dal και η Bod Dal έχουν από μία νησίδα στο κέντρο τους, που είναι γνωστές ως Ρούπα Λανκ (ή Τσαρ Τσινάρ) και Σόνα Λανκ αντιστοίχως.

Σήμερα η λίμνη και οι κήποι που την περιβάλλουν υπόκεινται σε ένα πρόγραμμα εντατικής αποκαταστάσεως, προκειμένου να αντιμετωπισθούν τα σοβαρά προβλήματα ευτροφισμού της Νταλ. Επενδύσεις ύψους 260 εκατομμυρίων ευρώ (11 δισεκατομ. ινδικές ρουπίες) καταβάλλονται από το ινδικό κράτος για την αναβίωση του περιβάλλοντος και της λίμνης.

Ιστορία
Η Νταλ αναφέρεται με την ονομασία Μαχασαρίτ (महासरित्) σε αρχαία σανσκριτικά κείμενα. Σύμφωνα με αυτά, σε ένα χωριό ονόματι Ίσαμπαρ στα ανατολικά της λίμνης κατοικούσε η θεά Ντούργκα.Singh, Bhupinder: Land of the Seventh River: Travels in Rajasthan and Kashmir, Rupa Publications, 2007, σσ. 126-127 Επίσης μια τοποθεσία πάνω στην όχθη της λίμνης ήταν γνωστή ως Σουρεσουάρι (Sureshwari), ονομασία που αναφέρεται στη θεά Πάρβατι και υποδεικνύει ότι η Νταλ ήταν κάποτε ιερή λίμνη, πιθανώς συνδεδεμένη με την Πάρβατι.Khosa, Ashok K.: Dal Lake: Lotus Land of Kashmir, Gulshan Publishers, 2002, σελ. 15

Κατά την περίοδο της Μογγολικής Αυτοκρατορίας της Ινδίας οι Αυτοκράτορες επέλεξαν το Κασμίρ, και ειδικότερα τη Σριναγκάρ, ως το θέρετρό τους. Διεκόσμησαν τις άκρες της πόλεως στην Νταλ με μεγάλους κήπους, του είδους που αποκαλείται ακόμα κήπος Μουγκάλ, καθώς και με περίπτερα, ως τοποθεσίες για την απόλαυση του υγιεινού και δροσερού κλίματος της λίμνης. Μετα τον θάνατο του Αουρανγκζέμπ το 1707 και τη μετέπειτα παρακμή της Μογγολικής Αυτοκρατορίας της ΙνδίαςHunter, William Wilson: The Imperial Gazetteer of India, τόμος 6 (1886), σελ. 312, η παρουσία φυλών των Παστούν στην περιοχή γύρω από τη λίμνη και την πόλη αυξήθηκε, και η περιοχή κυριαρχήθηκε από την αφγανική Αυτοκρατορία των Ντουρανί επί αρκετές δεκαετίες. Το 1814 ένα σημαντικό μέρος της κοιλάδας του Κασμίρ, που περιελάμβανε τη Σριναγκάρ και τη λίμνη Νταλ, προσαρτήθηκε από τον Μαχαραγιά Ραντζίτ Σινγκ στο δικό του βασίλειο και την Αυτοκρατορία των Σιχ, επί 27 έτη.S.J. Iqbal: Thirdworld (1995), τόμ. 19

Κατά τη διάρκεια της Δυναστείας των Ντόγκρα η Σριναγκάρ έγινε η πρωτεύουσά τους, εξαιτίας του δροσερού της κλίματος. Παρά το ότι ο Ντόγκρα Μαχαραγιάς του Κασμίρ περιόρισε την οικοδόμηση κατοικιών σε όλη την Κοιλάδα του Κασμίρ, οι Βρετανοί παρέκαμψαν τον περιορισμό παραγγέλλοντας πολυτελή πλωτά σπίτια στη λίμνη Νταλ, τα οποία έχουν χαρακτηρισθεί ως «το καθένα ένα μικρό κομμάτι Αγγλίας που επιπλέει στην Νταλ». Μετά την ανεξαρτησία της Ινδίας από τους Βρετανούς, οι Χάντζι του Κασμίρ συνέχισαν την παράδοση των πλωτών σπιτιών, κατασκευάζοντας νέα και συντηρώντας τα παλαιά, ενώ επιπροσθέτως άρχισαν να καλλιεργούν και πλωτούς κήπους, παράγοντας προϊόντα υδρόβιων φυτών.Singh, σελ. 342

Παραπομπές

Λιμνη Νταλ